**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԹԱԼԻՆԻ ՕՐՎԱ ԱՌԹԻՎ**

Սիրելի՛ թալինցիներ,

Հարգելի՛ հայրենակիցներ,

Շնորհավորում եմ բոլորիս, այս սպասված օրվա՝ Թալինի օրվա կապակցությամբ։

Արդեն 2-րդ անգամ, մենք նշում ենք մեր սիրելի քաղաքի օրը`կրկին փաստելով, որ թալինցին դիմակայում է կյանքի բոլոր մարտահրավերներին, ուժեղ է և ապագային նայում է լավատեսությամբ: Այս օրը միավորում է բոլոր թալինցիներին, ում համար թանկ է հարազատ քաղաքը, ով հպարտանում է նրա անցյալով, հարուստ ժառանգությամբ և սիրով ու նվիրումով կերտում է Թալինի նորօրյա տարեգրությունը:

Այս տոնական օրվա առթիվ՝ հպարտությամբ պետք է արձանագրեմ, որ Թալինը բազմադարյա և հարուստ պատմություն, յուրօրինակ մշակույթ, հյուրասեր ու լավ ժողովուրդ ունեցող քաղաք է։ Խոնարհումով և հպարտությամբ պետք է հիշենք ու բարձր պահենք այն քաջորդի թալինցիների անունները, որոնց կյանքի գնով և խիզախությամբ այսօր կանք ու նշում ենք մեր քաղաքի օրը, և երախտագիտություն հայտնենք մեր քաղաքը կառուցողներին և շենացնողներին, նրանց՝ ովքեր կերտել ու եկող սերունդներին են փոխանցել մեր սիրելի քաղաք Թալինը՝ իր ավանդույթներով, թալինցուն բնորոշ խառնվածքով, կենցաղով և մշակույթով։

Այսօր Թալինը շենացնելու և ապագա թալինցիներին առավել զարգացած, բարեկարգ, գեղեցիկ ու տաքուկ քաղաք նվիրելու մեր հերթն է, ուստի ուզում եմ, որ յուրաքանչյուրս սիրենք ու հոգ տանենք մեր քաղաքի մասին, մեր ամենօրյա արդար աշխատանքով շենացնենք ու զարգացնենք Թալինը, հեշտացնենք ու բարեկեցիկ դարձնենք թալինցու կյանքը, և ի վերջո անսահման սիրենք ու արժևորենք միմյանց, քանզի քաղաքը հարուստ է իր լավ ու միասնական ժողովրդով։

Որպես Թալին համայնքի ղեկավար, պետք է նշեմ, որ այսօր արվում է առավելագույնը մեր քաղաքը զարգացնելու, շենացնելու, թալինցիների կյանքը ավելի բարեկեցիկ դարձնելու համար։ Օր օրի քաղաքում զարգացում են ապրում տնտեսական, քաղաքաշինական, սոցիալական, առողջապահական, մշակութային, կրթական և քաղաքային կյանքի այլ ոլորտներ։ Սիրելի՛ թալինցիներ՝ վստահեցնում եմ, որ ձեր բարեկեցիկ կյանքի համար չի խնայվում ոչինչ, և ամեն օր զգալու եք այն դրական փոփոխությունները, որոնք լինում և լինելու են մեր քաղաքում։

Մեր սիրելի Թալին քաղաքի օրվա առթիվ շնորհավորում եմ համայնքի բնակիչներին և աշխարհասփյուռ բոլոր թալինցիներին՝ ովքեր վստահաբար այսօր հոգով և մտքով մեզ հետ են, ու նշում են մեր քաղաքի օրը։ Սիրելի´ թալինցիներ՝ սփյուռքում և հայրենիքում, թող ձեր ընտանիքներում թևածի սերն ու համերաշխությունը և թալինցին դեռ շատ դարեր ապրի ու արարի իր սիրելի քաղաքում։

Մեր սիրելի, տաքուկ ու հարազատ Թալին, թո՛ղ կյանքի բոլոր խաչմերուկներում ընտրես արարելու, ապրելու, առաջ գնալու և զարգանալու ուղին։

Շնորհավո՛ր տոնդ, մեր սիրելի քաղաք Թալին,

Շնորհավո՛ր տոնդ, հպարտ թալինցի։

***Թալին համայնքի ղեկավար՝ Տավրոս Սափեյան***